## Program pomoćničkog ispita za zanimanje tesar

### NN 12/2010 (25.1.2010.), Program pomoćničkog ispita za zanimanje tesar

MINISTARSTVO GOSPODARSTVA, RADA I PODUZETNIŠTVA

288

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

TESAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja tesar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela ispita.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje tesar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izrada dvostrane oplate betonskog zida | Izraditi dijelove oplate prema vlastitom tehničkom nacrtu te izrađene dijelove spojiti u funkcionalnu cjelinu, koristeći se raspoloživim priborom, alatima i strojevima.  Oplatu zida izraditi cjelovito s podupiranjem i učvršćivanjem. |
| Izrada oplate betonskog stupa | Izraditi dijelove oplate prema vlastitom tehničkom nacrtu te izrađene dijelove spojiti u funkcionalnu cjelinu, koristeći se raspoloživim priborom, alatima i strojevima.  Oplatu stupova izraditi cjelovito s podupiranjem i učvršćivanjem. |
| Izrada oplate betonske grede | Izraditi dijelove oplate prema vlastitom tehničkom nacrtu te izrađene dijelove spojiti u funkcionalnu cjelinu, koristeći se raspoloživim priborom, alatima i strojevima.  Oplatu grede izraditi cjelovito s podupiranjem i učvršćivanjem. |
| Izrada oplate dijela armirano-betonske ploče | Izraditi dijelove oplate prema vlastitom tehničkom nacrtu te izrađene dijelove spojiti u funkcionalnu cjelinu, koristeći se raspoloživim priborom, alatima i strojevima.  Oplatu dijela armirano-betonske ploče izraditi cjelovito s podupiranjem i učvršćivanjem. |
| Izrada oplate kosoga konstruktivnog elementa  Oplata stubišta | Izraditi dijelove oplate prema vlastitom tehničkom nacrtu te izrađene dijelove spojiti u funkcionalnu cjelinu, koristeći se raspoloživim priborom, alatima i strojevima.  Oplatu kosoga konstruktivnog elementa (jednokrako i dvokrako stubište) izraditi cjelovito s podupiranjem i učvršćivanjem. |
| Izrada dijela krovne konstrukcije | Obraditi pojedine elemenate – par rogova, podrožnice i nazidnice, stupove s rukama i spojiti ih u zadani dio krovne konstrukcije. |
| Montaža cijevne skele | Montirati i demontirati cijevnu skelu uključujući izradu poda, ograde s potrebnim učvršćenjem i stabilizacijom.  Uvažavati mjere zaštite na radu. |
| Izrada pune drvene stijene | Izraditi drvene stijene s konstrukcijom od greda ili gredica i s obostranom drvenom oblogom. |
| Izrada drvenog stropa | Izraditi drveni strop kojega nose grede ili platice na raspoloživim nosivim zidovima. Odabrati razmak i dimenziju nosivih dijelova. Izvesti gornju oblogu i donju oblogu od drveta. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Izrada veza horizontalnog produženja | Izvesti tesarski vez horizontalnog produženja raspoloživim alatima i strojevima, točno prema nacrtu. |
| Izrada veza vertikalnog produženja | Izvesti tesarski vez vertikalnog produženja raspoloživim alatima i strojevima, točno prema nacrtu. |
| Izrada veza pojačanja | Izvesti tesarski vez pojačanja raspoloživim alatima i strojevima, točno prema nacrtu. |
| Izrada križnog veza | Izvesti tesarski križni vez raspoloživim alatima i strojevima, točno prema nacrtu. |
| Izrada veza pravokutnog sudaranja | Izvesti tesarski vez pravokutnog sudaranja raspoloživim alatima i strojevima, točno prema nacrtu. |
| Izrada veza kosokutnog sudaranja | Izvesti tesarski vez kosokutnog sudaranja raspoloživim alatima i strojevima, točno prema nacrtu. |
| Izrada ugaonog veza | Izvesti tesarski ugaoni vez raspoloživim alatima i strojevima, točno prema nacrtu. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju tesar.

|  |  |
| --- | --- |
| Nastavna područja | Očekivani ishodi učenja |
| 1. Matematika u struci | |
| Brojevi | Rutinski koristiti osnovne računske operacije s brojevima. |
| Postotni račun | Izračunati postotni iznos, postotak i osnovnu vrijednost.  Primijeniti postotni račun u praktičnim primjerima. |
| Planimetrija s osnovama trigonometrije pravokutnog trokuta | Rutinski koristiti pretvorbu mjera za duljinu i mjera za površinu.  Primijeniti Pitagorin poučak.  Izračunati opseg i površinu jednostavnih ravninskih likova i kombiniranih likova praktične naravi.  Primijeniti trigonometriju pravokutnog trokuta u planimetriji i rješavanju problema stručne i praktične naravi. |
| Proporcionalnost | Postaviti i rješiti razmjer, račun diobe i račun smjese kroz probleme stručne i praktične naravi. |
| Informatika | Primijeniti mogućnosti računala u svrhu izrade tehničke dokumentacije.  Iskoristiti mogućnosti interneta za prikupljanje i širenje informacija. |
| 2. Tehnologija zanimanja | |
| Elementi građevina | Nabrojiti elemente građevina.  Opisati sklop tih elemenata u funkcionalnoj cjelini.  Nabrojiti materijale koje koristimo u izradi građevine.  Opisati obilježja materijala.  Navesti njihovu svrsishodnu primjenu. |
| Opterećenja  Stabilnost i ravnoteža  Sile | Opisati načine sklapanja nosivih elemenata u funkcionalnu cjelinu.  Objasniti pojam opterećenja nosača  Opisati vrste opterećenja.  Objasniti način djelovanja opterećenja na konstrukciju.  Navesti podjelu opterećenja prema načinu djelovanja na nosače.  Navesti podjelu opterećenja prema učestalosti pojavljivanja.  Definirati pojam stabilnost građevine.  Definirati pojam ravnoteža građevine.  Objasniti prijenos opterećenja putem nosivih elemenata građevine.  Objasniti pojam sile kao posljedicu djelovanja različitih opterećenja na nosače.  Objasniti principe ravnoteže sila. |
| Pripremni radovi na izgradnji objekta | Navesti nazive i dimenzije drvene građe.  Navesti nazive i uporabu veznih sredstava za drvo.  Opisati načine izvedbe osnovnih tesarskih vezova.  Objasniti slaganje više elemenata u istom pravcu.  Navesti razne metode obilježavanja pravog kuta.  Objasniti postupak iskolčavanja i izrade nanosne skele. |
| Pribor, alat i strojevi | Nabrojiti nazive pribora, alata, građevinskih strojeva i transportnih sredstava.  Opisati način odabira pribora, alata, građevinskih strojeva i transportnih sredstava.  Objasniti ulogu skela.  Nabrojiti vrste skela.  Objasniti glavne opasnosti kod upotrebe alata, strojeva i kod rada na skelama.  Objasniti primjenu pravila zaštite na radu kod upotrebe alata, strojeva i kod rada na skelama. |
| Temeljenje | Opisati postupke geomehaničkih ispitivanja tla.  Objasniti pojam nosivost tla.  Objasniti ovisnost načina temeljenja o značajkama tla.  Opisati materijale za izradu temelja. Opisati osnovne vrste temelja.  Objasniti svrhu temeljne kanalizacije i princip izrade drenaže. |
| Međukatne konstrukcije-stropovi | Opisati značajke najčešće izvođenih stropova.  Objasniti način izrade najčešće izvođenih stropova.  Opisati značajke materijala za izradu stropova.  Objasniti načine oslanjanja stropova.  Opisati vrste oplata za stropove.  Objasniti način postavljanja armature stropa.  Nabrojiti vrste polumontažnih stropova.  Nabrojiti vrste montažnih stropova.  Opisati dijelove fert-stropa.  Objasniti način izrade fert-stropa. Opisati namjenu podova.  Nabrojiti materijale za izradu podova. |
| Stubišta | Nabrojiti vrste stubišta.  Opisati način izrade stubišta.  Nabrojiti materijale za izradu stubišta.  Objasniti način proračuna dimenzija stubišta.  Nabrojiti vrste stubišta.  Nabrojiti dijelove stubišta.  Opisati značajke monolitnog stubišta.  Opisati značajke polumontažnog stubišta.  Opisati značajke montažnog stubišta.  Objasniti način izrade drvenih stubišta.  Opisati materijale za oblogu stubišta. |
| Krovišta | Nabrojiti osnovne vrste krovišta.  Opisati osnovne vrste krovišta.  Opisati osnovne vrste krovnih pokrova. Objasniti dijelove krovišta.  Opisati osnovne tipove ravnih krovova Nabrojiti materijale za izradu ravnih krovova.  Objasniti sustave drvenih krovova i načine prenošenja opterećenja putem elemenata krova.  Opisati konstrukciju jednostavnih i složenih drvenih krovova.  Nabrojiti materijale za izradu pokrova. Objasniti način odvodnje krovne vode. |
| Toplinska stabilnost | Objasniti toplinsku stabilnost kao svojstvo konstrukcije.  Objasniti mogućnost nastajanja šteta kada zbog temperaturnog rada dolazi do temperaturnih naprezanja.  Objasniti svrhu dilatiranja.  Objasniti važnost primjene toplinske izolacije koja smanjuje temperaturni rad konstrukcije. |
| Tesarski spojevi | Odrediti, na temelju iskustvenih pravila, dimenzije obrade spoja.  Prikazati tesarski spoj u radioničkom nacrtu. |
| Uvjeti za izradu kvalitetne oplate | Opisati način odabira odgovarajuće vrste oplate.  Objasniti način odabira primjerenih pričvrsnih sredstava za primjenu u različitim uvjetima. |
| Skele | Objasniti značenje skela u graditeljstvu. Opisati tehnologiju montaže lakih skela.  Opisati tehnologiju demontaže lakih skela. |
| Drvene stijene | Opisati vrste drvenih stijena.  Opisati tehnologijski postupak izrade, montaže i demontaže drvene stijene na temelju izvedbenih nacrta. |
| Stropovi od drveta | Opisati vrste stropova od drveta.  Opisati tehnologiju njihove izrade, montaže i demontaže na temelju izvedbenih nacrta. |
| Drvena stubišta | Opisati vrste drvenih stubišta.  Opisati tehnologijski postupak njihove izrade, montaže i demontaže na temelju izvedbenog nacrta. |
| 3. Zaštita na radu | |
| Zaštita na radu  u graditeljstvu | Opisati moguće povrede i oboljenja glave.  Opisati moguće povrede i oboljenja očiju i lica.  Opisati moguća oštećenja i oboljenja sluha.  Opisati povrede i oboljenja ruku, nogu, tijela.  Opisati povrede i oboljenja od pada s visine.  Opisati povrede od električne struje.  Opisati moguće povrede i oboljenja od požara.  Objasniti izbor odgovarajućih zaštitnih postupaka i sredstva.  Opisati korištenje zaštitnih sredstva na ispravan način. |

3. OCJENJIVAČKI LIST

a) Praktični dio ispita

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Priprema izrade praktičnog uratka\* | 0 – 20 |  |
| Korištenje zaštitnih sredstava i naprava te mjera kako bi se ostvarila sigurna i učinkovita radna okolina | 0 – 10 |  |
| Spretnost rukovanja alatima i opremom | 0 – 10 |  |
| Brzina (u zadanom vremenu) i preciznost (točnost) | 0 – 10 |  |
| Kakvoća izrađene radne probe u skladu sa standardnim procedurama u graditeljstvu | 0 – 10 |  |
| Točnost dimenzija i obrade prema planu | 0 – 20 |  |
| Kakvoća izrađenog uratka u skladu sa standardnim procedurama u graditeljstvu | 0 – 20 |  |
| UKUPNO: | 0 – 100 |  |

\*Priprema za izradu uradka sadrži sljedeće:

– grafički prikaz (skica) zadatka

– opis redoslijeda radnji /radnog procesa

– potreban materijal

– potreban alat i oprema

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-63

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-288